**Memorandum o spolupráci medzi SPF a Lesmi SR prináša výsledky**

**Bratislava, 12. februára 2020** – V novembri 2018 uzatvoril Slovenský pozemkový fond (SPF) s Lesmi SR, š. p., (Lesy SR) memorandum o spolupráci, ktorého cieľom bolo postupne zosúladiť zápisy správy poľnohospodárskych a lesných nehnuteľností v evidencii katastra nehnuteľností.

Na dosiahnutie tohto účelu boli pripravené vzory delimitačných protokolov, na základe ktorých sa,
po porovnaní skutočného stavu so stavom evidovaným v katastri nehnuteľností, poľnohospodárske pozemky prevedú do správy SPF a lesné pozemky do správy Lesov SR. Po viac ako roku od podpisu memoranda možno konštatovať, že spolupráca správcov nehnuteľností
vo vlastníctve Slovenskej republiky prináša očakávané výsledky.

 „*Zosúladene zápisov správy poľnohospodárskych a lesných nehnuteľností bol jedným z projektov, ktoré pomohli Slovenskému pozemkovému fondu výrazne zefektívniť činnosť najmä pri prenájme pôdy. Aj preto oceňujeme aktívnu spoluprácu Lesov SR pri riešení tejto problematiky“,* vysvetľuje Adriana Šklíbová, generálna riaditeľka Slovenského pozemkového fondu.

SPF a Lesy SR spoločne od novembra 2018, kedy bolo memorandum o spolupráci podpísané, až do dnešných dní pripravili spoločne **60 delimitačných** protokolov, ktoré riešia plochu takmer **1040 hektárov.**

*„Uvedomujeme si, že prirodzeným zmenám v prostredí nie je možné úplne zabrániť. Delimitácia správy je živý proces a preto bude nevyhnutné aj naďalej ju realizovať a vo vzájomnej spolupráci pokračovať,“* dodáva Adriana Šklíbová.

**Delimitácia správy pozemkov medzi SPF a Lesmi SR od decembra 2018:**

|  |  |  |  |  |  |  |
| --- | --- | --- | --- | --- | --- | --- |
|  | **Počet protokolov****z SPF na Lesy SR** | **Počet protokolov z Lesov SR na SPF** | **Počet protokolov****spolu** | **Delimitovaná výmera****z SPF na Lesy SR** | **Delimitovaná výmera****z Lesov SR na SPF** | **Delimitovaná výmera spolu** |
| **12/2018** | **4** | **6** | **10** | **12,84 ha** | **19,16 ha** | **32 ha** |
| **2019** | **22** | **16** | **38** | **259,71 ha** | **37,12 ha** | **296,83 ha** |
| **2020\***  | **11** | **1** | **12** | **710,71 ha** | **0,33 ha** | **711,04 ha** |
|  |  |  | **60** |  |  | **1039,87 ha** |

*\*Stav k 12. februáru 2020.*

**Mgr. Martin Kormoš**

hovorca Slovenského pozemkového fondu